Document ID: 32006D0236

KOMISIJAS LĒMUMS
(2006. gada 21. marts)
par īpašiem nosacījumiem attiecībā uz zvejniecības produktiem, kas ievesti no Indonēzijas un paredzēti lietošanai cilvēku uzturā
(izziņots ar dokumenta numuru K(2006) 843)
(Dokuments attiecas uz EEZ)
(2006/236/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (1), un jo īpaši tās 22. panta 1. punktu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (2), un jo īpaši tās 53. panta 1. punktu,
tā kā:
(1)
Saskaņā ar Direktīvu 97/78/EK un Regulu (EK) Nr. 178/2002 ir jāparedz vajadzīgie pasākumi attiecībā uz tādu produktu ievešanu no trešām valstīm, kas varētu radīt nopietnas briesmas cilvēku vai dzīvnieku veselībai vai situācijās, kad ir paaugstināta šādu briesmu rašanās iespējamība.
(2)
No Indonēzijas ievestos zvejniecības produktos, kas paredzēti lietošanai cilvēku uzturā, ir konstatēts histamīns un smagie metāli. Šādas vielas uzturā var apdraudēt cilvēku veselību.
(3)
Padomes 1991. gada 22. jūlija Direktīvā 91/493/EEK, ar ko paredz veselības nosacījumus zvejniecības produktu ražošanai un laišanai tirgū (3) noteikta paraugu ņemšanas un analīžu procedūra, lai konstatētu histamīnu un tā atļauto līmeni.
(4)
Komisijas 2001. gada 8. marta Regula (EK) Nr. 466/2001, ar ko nosaka atsevišķu piesārņotāju maksimālos pieļaujamos līmeņus pārtikas produktos (4), nosaka maksimālo atļauto smago metālu līmeni zivīs.
(5)
Rezultāti pēc pēdējā Kopienas pārbaudes apmeklējuma Indonēzijā atklāj nopietnus trūkumus zvejniecības produktu higiēnas un pārkraušanas jautājumos. Šādi trūkumi nozīmē, ka zivis nav tik svaigas, kādām tām vajadzētu būt, un tās ātri bojājas, tādējādi attiecīgajās sugās ir augsts histamīna līmenis. Pārbaudēs atklāti arī nopietni trūkumi attiecībā uz Indonēzijas iestāžu spēju veikt ticamas zivju pārbaudes, jo īpaši, lai attiecīgajās sugās konstatētu histamīnu un smagos metālus.
(6)
Dalībvalstīm būtu jāveic attiecīgās pārbaudes no Indonēzijas ievestiem zvejniecības produktiem, saņemot tos uz Kopienas robežas, lai cilvēku uzturam nepiemēroti produkti netiktu laisti tirgū.
(7)
Ar Regulu (EK) Nr. 178/2002 paredz pārtikas un lopbarības jautājumu ātrās reaģēšanas sistēmas izveidi, kuru izmanto, lai īstenotu prasību par savstarpēju informācijas sniegšanu saskaņā ar Direktīvas 97/78/EK 22. panta 2. punktu. Turklāt dalībvalstis pastāvīgi informēs Komisiju, sniedzot periodiskus pārskatus par visu to oficiālo kontroļu analīžu rezultātiem, kas veiktas attiecībā uz zvejniecības produktu sūtījumiem no Indonēzijas.
(8)
Šo lēmumu jāpārskata, ņemot vērā Indonēzijas kompetento iestāžu sniegtās garantijas un dalībvalstu veikto analīžu rezultātus.
(9)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Piemērošanas joma
Šo lēmumu piemēro zvejniecības produktiem, kas ievesti no Indonēzijas un kas paredzēti lietošanai cilvēku uzturā.
2. pants
Testi
1. Dalībvalstis, izmantojot atbilstošus paraugu ņemšanas plānus un noteikšanas metodes, gādā, lai 1. pantā aprakstītie produktu sūtījumi tiktu kā nepieciešams testēti, lai pārliecinātos, ka attiecīgajos produktos nav pārsniegts Regulā (EK) Nr. 466/2001 noteiktais maksimālais atļautais smago metālu līmenis.
Turklāt, ja ir scombridae, clupeidae, engraulidae un coryphaenidae dzimtas sugu zivis, ir jāveic tests histamīna konstatēšanai, lai pārliecinātos, ka tā līmenis ir zemāks nekā Direktīvā 91/493/EEK noteikts.
2. Dalībvalstis reizi trijos mēnešos iesniedz Komisijai ziņojumu par visu 1. punktā paredzēto produktu sūtījumu oficiālo pārbaužu analīžu rezultātiem. Šo ziņojumu iesniedz nākamajā mēnesī pēc katra gada ceturkšņa (aprīlī, jūlijā, oktobrī, un janvārī).
3. pants
Nelabvēlīgi testu rezultāti
Dalībvalstis neļauj ievest savā teritorijā vai nosūtīt uz citu dalībvalsti 1. pantā minētos produktus, ja 2. panta 1. punktā minētajos testos konstatēts, ka ir pārsniegti maksimālie atļautie līmeņi.
4. pants
Izmaksu segšana
Visi izdevumi, kas radušies, piemērojot šo lēmumu, jāpieprasa no nosūtītāja, sūtījuma saņēmēja vai to pārstāvjiem.
5. pants
Atbilstība
Par pasākumiem, kas veikti, lai izpildītu šīs direktīvas prasības, dalībvalstis tūlīt informē Komisiju.
6. pants
Pārskatīšana
Šo lēmumu pārskata, ņemot vērā kompetento Indonēzijas iestāžu sniegtās garantijas un pamatojoties uz 2. pantā minēto testu rezultātiem.
7. pants
Adresāti
Šis lēmums ir adresēts dalībvalstīm.
Briselē, 2006. gada 21. martā

Labels: 3
0
18
6